बीएमसी के 40 छात्रों ने किए रजिस्ट्रेशन के लिए आवेदन
डिग्री पूरी कर चुके बुंदेलखंड मेडिकल कॉलेज के 2009 बैच के करीब 40 छात्र-छात्राओं ने मंगलवार को स्टेट एमसीआई में अस्थाई रजिस्ट्रेशन के लिए आवेदन किए हैं। इससे एक दिन पहले यहां के 3 अन्य छात्र-छात्राओं ने आवेदन किया था। एमसीआई दिल्ली से स्थाई मान्यता नहीं मिलने के कारण यह छात्र न तो नौकरी कर पा रहे हैं और न ही प्रैक्टिस। यहां से अस्थाई रजिस्ट्रेशन होने के बाद यह विद्यार्थी प्रदेश में सेवाएं दे सकेंगे।
बीएमसी से अप्रैल 2015 में एमबीबीएस की डिग्री पूरी कर चुके 54 डॉक्टरों में से 40 डॉक्टर भोपाल गए थे। सूत्रों के अनुसार पहले छात्रों के फॉर्म जमा नहीं किए गए। उन्हें दोपहर बाद बुलाया गया। डॉ. उमेश पटेल ने बताया कि स्टेट एमसीआई ऑफिस में रजिस्ट्रार के आने के बाद छात्रों के ओरिजनल दस्तावेज जमा करा लिए गए। इसके बाद फॉर्म जमा करने का सिलसिला शुरू हो गया। देर शाम तक सभी 40 विद्यार्थियों के आवेदन जमा हो गए थे।
यह है मामला : बीएमसी में 28 मार्च 2014 को 54 छात्र-छात्राओं का एमबीबीएस का पहला बैच कंप्लीट हो गया था। इनकी एक साल की इंटर्नशिप भी कॉलेज में पूरी हो चुकी है। एमसीआई से स्थाई मान्यता नहीं मिलने के कारण इनका रजिस्ट्रेशन पिछले एक साल से अटका है।
hin_Deva hin_Deva hin_Deva hin_Deva